Suure-Jaani kirikul oli abikirik Vanamõisa külas Vastemõisa lähedal. See on tuntuks saanud Risti kabeli nime all. Poola võimu aegse, 1584. a. visitatsiooni andmeil varustati Risti  abikirikut patukustutuskirjadega. Teadaolevatel päevadel toimusid seal siis suured rahvakoosviibimised. Järgnevate sõdade ajal kabel purustati. Ümberkaudsed elanikud kasutasid selle varemeid ohverdamiskohana kuni 19. sajandi alguseni. Iga aasta 2. mail süüdati varemete vahel tuli. Ohverdati münte, villa, liha, vilja ja muid toiduaineid.